**Gwaith Cartref - Uned 1**

**1. Gwybodaeth o iaith - yn llygad dy le**

Os wyt ti'n hollol gywir, byddwn ni'n dweud dy fod ti **yn llygad dy le**. Addaswch yr ymadrodd hwn i ddweud bod gwahanol bobl yn hollol gywir:

**Dw i** > **Rydyn ni** >

**Rwyt ti yn llygad dy le.** **Rydych chi** >

**Mae e/o** > **Maen nhw** >

**Mae hi** >

**2. Cymraeg ffurfiol**

Nodwch yma unrhyw enghreifftiau o Gymraeg ffurfiol rydych chi wedi'u gweld yn ddiweddar:

**3. Darllen**Darllenwch y llythyrau isod, ac atebwch y cwestiynau sy'n dilyn yn eich geiriau eich hun.

**Llythyr 1**

Pennaeth y Brifysgol  
Swyddfa'r Pennaeth  
Prifysgol y Llan

1 Ebrill 2021

Annwyl Syr

Ysgrifennaf i fynegi fy mhryder ynglŷn â'r bygythiad i neuadd Ann Griffiths. Mae straeon ar led ers tro am ddyfodol y neuadd, ac ar ran Cymdeithas Gymraeg y myfyrwyr, hoffwn ddatgan ein bod yn gwrthwynebu cau'r neuadd yn chwyrn.

Dim ond lleiafrif o blith y myfyrwyr sy'n dod o'r tu hwnt i glawdd Offa, ond mae'n ymddangos i ni fod y brifysgol yn rhoi mwy o bwyslais ar gadw'r garfan honno'n hapus na dim byd arall. Y garfan sy'n byw yn neuadd Ann Griffiths yw'r olaf i gael gwybod beth sy'n digwydd, a'r neuadd ei hun yw'r olaf i gael sylw. Pe bai'r brifysgol wedi gwneud gwaith cynnal a chadw arni dros y blynyddoedd, fyddai dim angen gwneud cymaint o waith arni erbyn heddiw.

Mae trigolion y neuadd yn pryderu'n fawr beth fydd yn digwydd y flwyddyn nesaf, pan fyddwn yn dychwelyd ar ôl gwyliau'r haf. Mae rhai wedi cael ar ddeall fod angen iddyn nhw chwilio am lety preifat yn y dref, ond mae eraill heb glywed dim. Rhaid i ni gael gwybod cyn i bawb fynd adre dros wyliau'r haf neu bydd hi'n draed moch ym mis Hydref. Mae'n hollbwysig bod y myfyrwyr sy'n siarad Cymraeg yn cael llety yn yr un neuadd, a neuadd Ann Griffiths yw cartref y myfyrwyr hynny ers degawdau bellach. Trwy chwalu'r gymdeithas honno, bydd y myfyrwyr Cymraeg yn cael eu rhannu a'u gwahanu ac yn llai tebygol o gael hyd i gyfeillion (a phartneriaid) trwy gyfrwng eu hiaith. Os yw'r Gymraeg yn bwysig o gwbl i'r brifysgol, mae angen gwarchod enw'r neuadd a'i chadw fel lle y mae disgwyl i'w drigolion siarad Cymraeg. Mae storïau yn y wasg eich bod yn bwriadu newid yr enw i Neuadd y Tywysog Wiliam; mae'n rhaid i chi sylweddoli byddai hyn yn cynddeiriogi pawb ymhellach.

Os oes rhaid cau'r neuadd er mwyn gweithio arni, a wnewch ein sicrhau mai rhywbeth dros dro fydd hynny, ac y bydd enw a thraddodiad Ann Griffiths yn cael eu cynnal er lles y brifysgol a'r iaith? Mae'r myfyrwyr yn benderfynol gynyddu'r protestio hyd nes i awdurdodau'r brifysgol ddod at eu coed. Edrychaf ymlaen at dderbyn eich ymateb i'r llythyr hwn.

Yn gywir

Elen Morus  
Cymdeithas Gymraeg  
Neuadd Ann Griffiths

**Llythyr 2**

Elen Morus  
Cymdeithas Gymraeg y Myfyrwyr  
Neuadd Ann Griffiths

2 Ebrill 2021

Annwyl Ms Morus

Diolch am eich llythyr am ddyfodol neuadd Ann Griffiths. Hoffwn fanteisio ar y cyfle i dawelu rhai o'ch pryderon ac i gywiro rhai camsyniadau. Rhaid cyfaddef bod y protestiadau diweddar wedi peri syndod i'r brifysgol ac i minnau, yn enwedig gan na ddaeth llawer o sylwadau negyddol i'r fei drwy'r holiadur a anfonwyd at y myfyrwyr y llynedd. Roedd y mwyafrif i'w gweld yn fodlon â'r hyn roedd y brifysgol yn ei wneud.

Fel yr awgrymir yn eich llythyr, mae gwir angen gwneud gwaith ar yr adeilad gan nad yw bellach yn addas i letya myfyrwyr. Os ydyn ni'n mynd i ddenu mwy o fyfyrwyr o Loegr neu o dramor, rhaid i ni wella ansawdd yr ystafelloedd. Hoffwn eich sicrhau na fydd myfyrwyr yn gorfod chwilio am dai preifat yn y dref y flwyddyn nesaf, gan fod cynllun gennym i addasu dwy neuadd lai, a dylai'r rhain fod yn barod erbyn mis Medi. Rydych yn llygad eich lle: bydd rhaid rhoi gwybod i'r myfyrwyr presennol mewn da bryd, a byddwn yn gwneud hynny dros yr wythnosau hynny cyn bod y tymor yn dod i ben.

Testun gofid oedd y protestio a fu yn swyddfeydd canolog y brifysgol yr wythnos diwethaf. Wrth gwrs, rydym yn parchu hawl myfyrwyr i brotestio'n heddychlon, i ddwyn pwysau trwy ddeiseb ac ati, ond roedd peintio sloganau ar y waliau dros nos yn annerbyniol. Mae'r heddlu'n ymchwilio ac mae ganddynt dystiolaeth fideo o'r hyn a ddigwyddodd. Os bydd tystiolaeth yn dod i'r amlwg eich bod yn rhan o brotest anghyfreithlon, fyddwch chi ddim yn cael ymuno â chwrs ôl-radd addysg yma. Ni all y brifysgol oddef protestiadau treisgar, a byddwn yn cydweithio â'r heddlu i sicrhau bod troseddwyr yn cael eu herlyn.

Gallaf gywiro un camargraff. Fydd yr enw 'Neuadd Ann Griffiths' ddim yn cael ei newid, fel yr awgrymwyd mewn stori wirion yn y papur lleol yn ddiweddar - byddai hynny'n loes calon i mi'n bersonol. Da chi, peidiwch â chredu pob dim sy'n cael ei ddweud na'i ysgrifennu yn y wasg ac edrychwn ymlaen at gyd-drafod dyfodol y neuadd er lles y brifysgol a'r myfyrwyr.

Yr eiddoch yn gywir,  
John Morgan  
Pennaeth Prifysgol y Llan

**i.** O ble mae'r rhan fwyaf o fyfyrwyr y Brifysgol yn dod, yn ôl Elen Morus?

>

>

**ii.** Sut gallai cau'r neuadd newid y ffordd mae'r myfyrwyr Cymraeg yn cymdeithasu, yn ôl Elen Morus?

>

>

**iii.** Pam roedd John Morgan wedi synnu at y protestio?

>

>

**iv.** Beth fydd yn digwydd i fyfyrwyr y neuadd y flwyddyn nesa mewn gwirionedd?

>

>

**v.** Sut gallai protestio effeithio ar yrfa Elen Morus?

>

>

**vi.** Nodwch dri pheth y mae'r ddau lythyrwr yn cytuno y dylid eu gwneud:

>

>

>

**4. Ysgrifennu**

Mae bwriad i adeiladu archfarchnad newydd yn eich tref leol, ond mae llawer o bobl yn anhapus am hyn. Ysgrifennwch erthygl ar gyfer eich papur lleol gan gyfeirio at:

* gefndir y cais;
* y dadleuon o blaid ac yn erbyn yr archfarchnad;
* beth fydd yn digwydd nesa.

Dylech chi ysgrifennu rhwng 190 a 210 o eiriau.

**Gwaith Cartref - Uned 2**

**1. Gwybodaeth o iaith - Yr Amhersonol**

Ailysgrifennwch y brawddegau hyn gan ddefnyddio **-wyd**.

**i.** Agorodd y Prif Weinidog orsaf newydd Aberwylan.

>

**ii.** Derbyniodd y cyngor dros ddau gant o gwynion.

>

**iii.** Arestiodd yr heddlu bump o bobl.

>

**iv.** Enwodd yr hyfforddwr y garfan yn hwyr neithiwr.

>

**2. Darllen**

Darllenwch y darn ac atebwch y cwestiynau.

Safai Ffion yn nrws y Selar ar Stryd y Farchnad. Roedd y dafarn wedi newid ei henw dair gwaith ers i Ffion ddechrau yn y coleg. Bar pŵl ydoedd ar y dechrau, ac yna fe'i trawsnewidiwyd yn far coctels ac, yn fwyaf diweddar, yn dafarn gyffredin ac ynddi ddigon o le yn ei phrif ystafell i gynnal gigs. Dôi sŵn band ifanc o'r llwyfan yng nghefn yr adeilad, gitâr trwm yn rhwygo riff aflonydd o gofiadwy drwy'r adeilad.

Wedi i Ffion feddwl am y peth, roedd y lle wedi newid ei enw bron yr un faint o weithiau ag yr oedd hi wedi newid ei chriw ffrindiau. Ymuno'n betrus oedd ei harfer, a rhyw lynu wrth un neu ddwy gyfeillgar cyn araf lithro o'u sylw a thaflu rhaff at haid arall o ferched nad oedd hi ond yn eu lled-adnabod. Roedd y criw diweddaraf rywle wrth y bar neu o flaen y llwyfan neu wedi symud ymlaen i'r Llew, efallai. Doedd Ffion ddim yn siŵr. Safai'r smociwrs ar y pafin y tu ôl iddi'n clebran ac yn chwerthin ar ryw feddwyn ansicr ei gam a oedd wedi straffaglu allan o'r Court Royale ar ochr arall y sgwâr. Roedd Ffion wedi cynnau digonedd o sigaréts dros y blynyddoedd, ac wedi rhoi'r gorau iddi bob tro rhag dihysbyddu ei chyfrif banc. Ciledrychodd yn genfigennus ar y giwed fyglyd. Roedd gan smociwr wastad gwmni parod. Ond doedd fiw iddi wneud, a hithau'n gwybod ers tro fod yr arian a'i cadwai yn y coleg yn brin.

Daeth y gân i ben gyda sŵn cymeradwyo ac ambell sgrech. Roedd Ffion ar fin dychwelyd i'r bar am botelaid arall pan deimlodd ei ffôn yn dirgrynu yn ei phoced. Gwelodd enw ei thad. Gwgodd ar y sgrin fechan. Roedd hi wedi anghofio ei ffonio'r prynhawn hwnna fel yr addawsai ac, ar ben hynny, roedd hi wedi dechrau meddwi. Nos Wener oedd hi wedi'r cyfan, ac roedd yfed hyd lewyg weithiau'n haws na gorwedd ar ei phen ei hun mewn tŷ gwag. Rhoddodd ei photel wag ar lawr mewn cornel a chamodd i'r stryd. Sugnodd yr oerfel i'w hysgyfaint a cheisio dyfalu faint o effaith roedd tair potel ac un fodca wedi ei chael ar ei llais. Crynodd y ffôn yn ei llaw.

'Helô.'

'Sut wyt ti, Ffion? Sori i styrbio mor hwyr. Allan wyt ti?'

'Ar ffor' adre. Chithe?

'Tsampion. Wedi troi'r gwres 'mlaen heno. Ma hi 'di oeri beth gythrel 'ma.'

'Ddrwg genna i anghofio pnawn 'ma. Sgwennu o'n i.'

'Go dda. Rheitiach iti na gwamalu 'fo hen glown fel fi.'

'Sut 'dech chi efo'r tywydd?'

'Da iawn, wst ti. Ma'r tabledi'n gneud 'u gwaith. Fuodd Elan a'i mam yma pnawn 'ma. Pawb yn gofyn amdanat ti, ac Elan yn deud 'i bod hi'n setlo yn 'rysgol. Meddwl 'set ti isio gwbod 'i bod hi am neud teisan i'r steddfod, ond am anfon darn atat ti. Os na fyddi di adre cyn hynny?'

Oedodd Ffion. Roedd Elan yn byw yn y pentref ac yn ferch i fam ddiarhebol o gymwynasgar. Oni bai amdanynt, gwyddai Ffion ei bod yn annhebygol y gwelai ei thad yr un enaid byw o'r naill wythnos i'r llall. Roedd Elan yn ystyried Ffion yn un o'i ffrindiau. Ond roedd Elan yn un ar ddeg oed, ac yn ffrind i bawb. Hi hefyd oedd yr unig ferch arall yn y pentref, ac fe eilunaddolai Ffion am mai hi oedd yr unig un a adawsai ar antur gyffrous i goleg ger y lli. Gwridodd Ffion wrth ddychmygu'r ferch fach yn ei gweld hi'n cerdded adref ar ei phen ei hun bob nos i dŷ oer.

"Sa well 'mi aros yma tan 'mod i 'di gorffen y traethawd.'

'Iawn 'ti, wrth gwrs. Hynny sy ora.'

Teimlodd Ffion hen gnoi yn ei stumog. Bu'n agos i gloffni ei thad fynd yn rheswm iddi beidio â mynd i'r coleg yn y lle cyntaf, a throeon wedyn yn rheswm i adael. Ond daeth i sylweddoli hefyd dros amser y gwnâi les i'w thad fyw'n annibynnol, a synhwyrodd, er gwaethaf ei hunigrwydd yn y coleg, fod rhyw ran ystyfnig ohoni a fwynhâi ei rhyddid ymhell o fynyddoedd llwm ei magwraeth.

**1. Pa fath o le ydy'r Selar?**

a. bar pŵl

b. bar coctels

c. tafarn gyda cherddoriaeth fyw

ch. llwyfan i fandiau ymarfer

**2. Doedd Ffion ddim yn ysmygu oherwydd ...**

a. doedd hi ddim yn hoffi cwmni'r smygwyr.

b. doedd e ddim yn beth iach i'w wneud.

c. roedd hi'n rhy oer.

ch. roedd e'n rhy ddrud.

**3. Sut ffrindiau oedd gan Ffion yn Aberystwyth?**

a. Roedd hi'n ffrindiau â'r ysmygwyr eraill.

b. Roedd hi mewn grŵp mawr o'r un ffrindiau ers y dechrau.

c. Roedd ganddi un ffrind agos.

ch. Roedd hi'n newid ffrindiau'n aml.

**4. Aeth Ffion allan o'r bar oherwydd ...**

a. ei bod hi ddim yn gallu fforddio mwy o gwrw.

b. bod y grŵp wedi gorffen y cyngerdd.

c. ei bod hi wedi cael galwad ffôn.

ch. ei bod hi wedi meddwi ac angen awyr iach.

**5. Roedd Ffion yn falch fod Elan a'i mam yn byw'n agos, oherwydd ...**

a. ei bod hi'n ffrind da.

b. eu bod nhw'n gallu cadw llygad ar ei thad.

c. eu bod nhw'n gwneud cacennau.

ch. doedd neb arall yn byw'n agos.

**6. Pam roedd gan Ffion gywilydd wrth feddwl am Elan?**

a. Fasai hi ddim yn hoffi iddi wybod ei bod hi wedi meddwi.

b. Doedd hi ddim eisiau cael cacen ganddi.

c. Roedd Ffion yn teimlo'n euog fod Elan yn treulio amser gyda'i thad.

ch. Basai Elan yn siomedig tasai hi'n gwybod bod Ffion yn unig.

**7. Pam roedd Ffion wedi meddwl na ddylai hi fynd i'r coleg ar y dechrau?**

a. oherwydd iechyd ei thad.

b. gan nad oedd llawer o gymdogion gan ei thad.

c. gan ei bod hi'n mwynhau rhyddid bod yn fyfyrwraig.

ch. oherwydd bod angen rhywun i edrych ar ôl y fferm.

Mae'r adran **Cymraeg ffurfiol** yn cyflwyno ffurfiau cryno'r amherffaith. Ydych chi'n gallu gweld dwy o'r ffurfiau hyn ym mharagraff cyntaf y darn darllen?

.............................................................. ..............................................................

**3. Ysgrifennu**

Bu llifogydd difrifol unwaith eto'n ddiweddar yn eich ardal chi, gan achosi llawer o ddifrod. Ysgrifennwch erthygl i'r papur lleol, gan gyfeirio at:

* y problemau a achoswyd;
* teimladau'r bobl leol;
* beth ddylai ddigwydd nesa.

Dylech chi ysgrifennu rhwng 190 a 210 o eiriau

**Gair gan y tiwtor:**

>

**Gwaith Cartref - Uned 3**

**1. Gwybodaeth o iaith - codi llais**

Ffordd arall o ddweud bod pobl yn gweiddi ydy dweud eu bod nhw'n **codi eu llais**. Addaswch yr ymadrodd hwn i ddweud na ddylai gwahanol bobl weiddi:

Ddylwn i ddim >

Ddylen nhw ddim >

Ddylet ti ddim >

Ddylech chi ddim >

Ddylai e/o ddim >

Ddylai hi ddim >

Ddylen ni ddim >

**2. Cymraeg ffurfiol**

Cysylltwch y ddau hanner i greu un frawddeg yn defnyddio **a** neu **y**.

Dyma'r llyfr. Ysgrifennodd Kate Roberts y llyfr.

>

Dyma'r llyfr. Ysgrifennais i yn y llyfr ddoe.

>

Welaist ti'r bobl? Daeth plant y bobl i'r cyngerdd.

>

Dw i'n adnabod rhywun. Bydd hi'n ennill y Gadair ryw ddiwrnod.

>

Wyt ti'n adnabod y bachgen? Siarada i â fe y prynhawn yma.

>

Wyt ti'n adnabod y bachgen? Gwela i'r bachgen y prynhawn yma.

>

Wyt ti'n adnabod y bachgen? Bydda i'n gweld y bachgen y prynhawn yma.

>

**3. Darllen**

Darllenwch y llythyrau isod, ac atebwch y cwestiynau sy'n dilyn yn eich geiriau eich hun.

**Llythyr 1**

Perchnogion  
Gwesty'r Prom Hotel  
Glanheli

1 Mehefin 2021

Annwyl Syr / Madam

Ofnaf fy mod yn ysgrifennu atoch i fynegi fy siom wedi i mi a fy nheulu fod yn aros yn eich gwesty ar ein gwyliau yn ystod hanner tymor y plant. Roedden ni wedi cael ar ddeall y byddai anrhegion arbennig wedi eu gosod yn ein hystafelloedd i'n croesawu. Cawsom siom o weld nad oedd golwg o ddim i'n croesawu yno. Roedd y plant wedi bod yn llawn cyffro yn dyfalu pa anrhegion a fyddai'n ein disgwyl. Fe welsom fod diodydd a chnau i'w cael yn yr oergell, ond roedd prisiau pob dim yn ddrud iawn.

Roedden ni hefyd wedi disgwyl y byddai gwres cysurus yn ein hystafelloedd, ond yn wir roedden ni i gyd wedi gorfod cadw ein cotiau amdanom wrth ddadbacio ein cesys. Roedd y cyfarwyddiadau ar sut i weithio'r system wresogi yn gymhleth iawn, ac yn uniaith Saesneg. Roedden ni'n meddwl eich bod yn gweithredu polisi dwyieithog yn y gwesty.

Fodd bynnag, un o'r pethau yr oedden ni'n falch ohono oedd bod yr aelod o staff a ddaeth i'n helpu gyda'r system wresogi yn glên iawn ac yn siarad Cymraeg. Yn y bwyty hefyd roedden ni'n gwerthfawrogi bod yna staff yn siarad Cymraeg, ond yn siomedig unwaith eto o weld bod y fwydlen yn uniaith Saesneg, a phob peth ar y fwydlen i blant yn cael ei gynnig gyda sglodion.

Yr hyn oedd wedi ein denu i'ch gwesty chi, pan oedden ni'n chwilio ar y we, oedd yr honiad eich bod yn darparu ar gyfer teuluoedd â phlant. Mae'n wir fod ystafell chwarae bwrpasol gennych, ond yn anffodus, teganau addas ar gyfer plant ifanc iawn yn unig sydd gennych chi ynddi. Mae ein plant ni yn ddeg a naw oed, ac a dweud y gwir prin bod dim byd addas ar eu cyfer. Gallech fod wedi darparu cyfrifiadur neu ddau o leiaf. Roedd yna gwpwrdd â setiau o gemau diddorol yr olwg yno, ond yn anffodus iawn roedd hwnnw dan glo a doedd neb yn siŵr ble roedd y goriad iddo.

Yn ddiau, mae eich bwriad yn dda, ac wrth gwrs yr ydych am gynnal enw da eich gwesty. Byddem yn barod i roi ail gyfle i chi drwy ddod i aros am benwythnos hir petaech yn barod i ni gael aros yn rhad ac am ddim, a chyda'r pethau a'n siomodd wedi eu cywiro. Gallem ninnau wedyn roi'r gair ar led am eich gwesty fel lle ardderchog i fynd i aros ynddo.

Edrychaf ymlaen at glywed gennych.

Yn gywir

Anita Jones  
Cwmni Cyhoeddusrwydd y Llatai

**Llythyr 2**

Ms Anita Jones  
Cwmni Cyhoeddusrwydd y Llatai  
Glanheli

4 Mehefin 2021

Annwyl Ms Jones

Wedi derbyn eich llythyr dyddiedig 1 Mehefin 2021, ysgrifennaf atoch i fynegi fy siom o ddeall nad oeddech yn hapus nac yn fodlon â'r cyfleusterau a ddarperir gennym yng Ngwesty'r Prom Hotel Glanheli. Mae'n rhaid i mi ymddiheuro ynglŷn â'r anrhegion a ddylai fod wedi eu gosod allan yn eich ystafelloedd cyn i chi gyrraedd. Mae gennym nifer o aelodau newydd o staff sydd yn amlwg heb ddeall y drefn sydd gennym i groesawu teuluoedd â phlant pan fyddant yn cyrraedd. Nid oeddent 'chwaith yn gwybod ymhle i gael gafael ar allwedd cwpwrdd teganau'r plant hŷn.

O ran eich cwestiwn ynglŷn â thymheredd yr ystafell, roeddem yn meddwl ein bod wedi gosod y cyfan i fod yn gysurus i chi gyda'r system awyru ysgafn ymlaen a hithau wedi bod yn dywydd mor boeth yn ddiweddar. Mae'r rhan fwyaf o'n cwsmeriaid yn gwerthfawrogi hyn yn fawr pan fyddan nhw'n cyrraedd.

I ateb eich cwyn am y cyfleusterau sydd gennym ar gyfer teuluoedd â phlant, mae'n rhaid i mi dynnu eich sylw at yr holl ddarpariaeth sydd gennym yng Ngwesty'r Prom Hotel, heblaw'r ystafell chwarae ar gyfer y plant ieuengaf. Mae cynllun ar y gweill i adeiladu pwll nofio ymhen rhai misoedd, a bydd hwn yn lle cyffrous i blant hŷn ei fwynhau, dan oruchwyliaeth eu rhieni. Y tu allan yn yr ardd, mae pob math o offer cyffrous i'r plant fwynhau chwarae arno am oriau bwy gilydd os mynnant. Mae'r ystafelloedd cysgu'n rhai pwrpasol ar gyfer teuluoedd, gyda dwy ystafell ar gyfer plant yn arwain yn uniongyrchol o ystafell eu rhieni. Mae'r fwydlen arbennig ar gyfer plant wedi ei seilio ar ymchwil gadarn i hoff fwydydd plant, ond fe wnaf yn siŵr y bydd mwy o amrywiaeth yn cael ei gynnig o hyn ymlaen.

Yr oeddwn yn falch eich bod yn gwerthfawrogi'r ffaith fod ein staff yn gallu cynnig gwasanaeth Cymraeg i chi. Fe wnaethpwyd ymdrech fwriadol i sicrhau unigolion a oedd yn medru'r Gymraeg i fod yn nhîm Gwesty'r Prom. Sylwch fod enw ein gwesty'n ddwyieithog, gyda'r Gymraeg yn dod yn gyntaf. Y cam nesaf gennym fydd Cymreigio'r deunydd ysgrifenedig i gydymffurfio â'r polisi dwyieithog rydyn ni'n ceisio ei roi ar waith. Rydyn ni'n gweithredu o fewn cyllideb dynn iawn ac felly heb fod mewn sefyllfa i dalu am bob peth ar unwaith.

Dan yr amgylchiadau felly, mae'n wir ddrwg gennyf, ni allwn gynnig i chi ddod yma i aros am benwythnos hir yn rhad ac am ddim. Fodd bynnag, awgrymaf eich bod yn dod yma eto ymhen y flwyddyn ac fe welwch y diffygion wedi eu cywiro. Bydd gennym ein bwydlenni a'n cyfarwyddiadau i gyd yn ddwyieithog erbyn hynny ac fe fydd cyfle i'n cwsmeriaid ofyn am i'w hystafelloedd fod wedi eu cynhesu yn ôl eu dymuniad. Bydd modd nodi hynny ar ffurflen bwrpasol ymlaen llaw.

Yn y cyfamser, trefnwyd i ychydig o anrhegion gael eu hanfon i'r plant eu mwynhau ac i wneud iawn am y siom a gawsant pan nad oeddent wedi eu gosod yn yr ystafelloedd i'w croesawu ar eu gwyliau y tro hwn.

Gyda diolch i chi am eich cwsmeriaeth a'ch amynedd.

Yn gywir

Rheinallt Morgan  
Perchennog  
Gwesty'r Prom Hotel, Glanheli

Atebwch y cwestiynau isod, gan ddefnyddio eich geiriau eich hun. Does dim rhaid ateb mewn brawddeg lawn. Rhowch ddigon o wybodaeth i ateb y cwestiwn, a pheidiwch â rhoi gwybodaeth ddiangen.

**i.** Pam roedd Anita Jones wedi dewis y gwesty hwn yn y lle cyntaf?

>

**ii.** Pa gyfleusterau yr oedd Gwesty'r Prom Hotel yn eu cynnig nad oedd Anita Jones wedi gallu eu defnyddio?

>

**iii.** Beth yn benodol yr hoffai Anita Jones fod wedi ei weld yn y gwesty ar gyfer y plant?

>

**iv.** Ym mha ffordd roedd Anita Jones yn dymuno i berchennog Gwesty'r Prom Hotel wneud iawn am eu siomi fel teulu?

>

>

**v.** Sut roedd Rheinallt Morgan yn egluro rhai o'r diffygion a siomodd y teulu yn ystod eu hymweliad?

>

>

**vi.** Nodwch 3 pheth a fyddai'n gwneud ymweliad y teulu yn fwy boddhaol ymhen blwyddyn, yn ôl Rheinallt Morgan.

**i.** >

**ii.** >

**iii.** >

**4. Ysgrifennu**

Aethoch chi i aros mewn gwesty arbennig yn ddiweddar. Ysgrifennwch adolygiad o'r profiad, gan gyfeirio at:

* eich rheswm dros ddewis y gwesty hwn;
* y lleoliad a'r cyfleusterau;
* un peth doniol neu anffodus a ddigwyddodd yn ystod eich arhosiad.

Dylech ysgrifennu rhwng 190 a 210 o eiriau.

**Gair gan y tiwtor:**

>

**Gwaith Cartref - Uned 4**

**1. Gwybodaeth o iaith  
 Ysgrifennwch yn llawn:**

19g y bedwaredd ganrif ar bymtheg

18g >

20g >

17g >

21g >

**2. Geirfa  
 Llenwch y bylchau:**

**i.** y person pwysicaf mewn ffilm y ............................................................................

**ii.** yng nghwmni neb ar fy >

**iii.** Mae ffrindiau'n gwmni i'w >

**iv.** bod y tu allan yng nghefn gwlad yn yr awyr >

**v.** rhoi bwyd i fabi >

**vi.** wedi gorffen >

**vii.** yn hapus iawn, iawn >

**viii.** trefniadau ofnadwy >

**3. Cymraeg ffurfiol  
 Ysgrifennwch y brawddegau isod yn fwy ffurfiol:**

**i.** Dw i'n ysgrifennu atoch chi ar ran y Pwyllgor Rhieni.

>

**ii.** Dw i'n bwriadu mynd â'r mater ymhellach.

>

**iii.** Dw i'n gwybod eich bod chi'n brysur ond mae hwn yn fater difrifol.

>

**iv.** Dw i'n ofni bod chi'n anghywir ar yr achlysur yma.

>

**v.** Dw i'n edrych 'mlaen at glywed oddi wrthoch chi fory.

>

**4. Darllen**

Darllenwch y darn isod ac atebwch y cwestiynau'n seiliedig arno. Daw'r darn allan o *Fabula* gan Llŷr Gwyn Lewis, a gyhoeddwyd yn 2016 gan Y Lolfa.

*Mae'r stori hon yn sôn am fachgen o'r enw Tomàs, yn ninas Barcelona.*

Dechreuodd y bachgen ymweld â'r Carrer de Montcada yn amlach dros yr wythnosau canlynol. Roedd wedi dechrau darllen patrwm y ciws, a phryd y byddent ar eu hwyaf. Roedd y ffaith fod y ciw'n ymestyn i lawr y stryd gul yn golygu nad oedd fawr o le i bobl fynd heibio. Deuai nifer o gerddwyr i lawr y stryd o'r cyfeiriad arall, nifer ohonynt yn dod allan o'r palas y ciwiai'r lleill i fynd i mewn iddo, gan greu rhyw fath o wrthgerrynt yng nghulfor y Carrer. Yno, gan weu rhwng y bagiau, yr âi'r bachgen Tomàs ati i wneud ei waith.

Ac yntau wrth ei waith ymysg pocedi'r ymwelwyr, meddyliodd y bachgen beth yn union tybed a ddenai'r torfeydd yma bob dydd. Parablai'r ymwelwyr uwch ei ben gan mwyaf yn Saesneg neu Ffrangeg neu yn Almaeneg.

Gallai ddarllen rhywfaint, ond nid rhyw lawer: ac mae gallu darllen geiriau yn wastraff llwyr os nad oes neb wedi dweud wrthym beth yw ystyr y geiriau hynny. Roedd Tomàs wedi deall y gair 'Museu' ond doedd ganddo ddim syniad beth oedd 'Picasso' yn ei olygu.

Un dydd, aeth ei gywreindeb yn drech nag o, ac ar ôl helfa foreol ddigon proffidiol fe ddiflannodd. Daeth yn ei ôl ryw deirawr yn ddiweddarach, pan fyddai torfeydd y bore, a oedd eisoes wedi'i weld ac a allai ei adnabod eto, wedi mynd yn eu blaenau am y Sagrada Família neu am siopau drudfawr Eixample. Safodd, fel pe na bai erioed wedi bod yma o'r blaen, yng nghefn y ciw, ac aros. Pan gyrhaeddodd y ddesg roedd y ddynes wrth y til yn edrych yn od arno. Roedd hi'n siŵr ei bod hi wedi'i weld o'r blaen ond roedd ganddo esgidiau am ei draed ac arian yn ei law. Gofynnodd iddo ymhle'r oedd ei rieni ac atebodd yntau'n eirwir nad oedden nhw'n gallu dod heddiw ond eu bod nhw'n gwybod ei fod yma. Yn anffodus, eglurodd y wraig, doedd dim modd caniatáu i rai dan bedair ar ddeg ddod i mewn heb oedolyn yn gwmni. Pe gallai ddod yn ôl gyda'i rieni rywbryd, fodd bynnag, fyddai dim rhaid iddo dalu gan fod mynediad i rai dan ddeunaw am ddim.

Doedd hynny ddim yn bosib, atebodd y bachgen, a synhwyrai'r wraig nad oedd diben holi ymhellach. Fel roedd hi'n digwydd, roedd y wraig newydd weld adroddiad ar y teledu y bore hwnnw am ffrwydrad a oedd wedi bod mewn dinas bell ac a oedd wedi lladd dwy ferch fach. Fel roedd hi'n digwydd, roedd yr adroddiad wedi ei chyffwrdd ac wedi dod â'i hemosiynau fymryn yn nes i'r wyneb, gan wneud iddi feddwl am ei phlant ei hun. Ac fel roedd hi'n digwydd, roedd hi'n fwy parod nag arfer i blygu'r rheolau i fachgen bach fel Tomàs ac felly dywedodd y câi fynd i mewn heddiw, ond y byddai'n rhaid iddo ddod â rhywun gydag o pe dôi eto. Gofynnodd hithau iddo wedyn a hoffai gael *audioguía*. Faint oedd hynny, gofynnodd y bachgen Tomàs, a'r wraig yn ateb ei fod yn costio €5.

Erbyn hyn roedd Tomàs wedi dechrau meddwl y byddai'n rheitiach gwario'r arian yn ei boced ar fwyd heno. Doedd arno ddim angen clywed unrhyw beth, dom ond gweld pam roedd yr holl bobl bob dydd yn ciwio cyhyd. Cafodd bamffled bychan a map am ddim, ond nid edrychodd ar hwnnw. Dilynodd ei drwyn a dilyn y golau, gan ddringo hen risiau carreg a godai o gowt agored ger y fynedfa. Aeth drwy'r drws gwydr, ac anelu am 'stafell a'r rhif 1 ger ei mynedfa. Gallai ddilyn rhifau.

Treuliodd ryw awr yn cerdded o amgylch y 'stafelloedd. Erbyn deall, darluniau a pheintiadau oedd yma, rhyw wyth neu ddeg ohonynt yn hongian ymhob 'stafell, a phobl yn sefyll yn union o'u blaenau ac yn syllu arnynt. Pam na fydden nhw i gyd yn sefyll ymhellach yn ôl, meddyliai Tomàs, er mwyn i bawb gael gweld ar yr un pryd, Duw a ŵyr. Roedd pobl yn plygu i mewn yn agos, agos at y cynfas, fel pe baen nhw'n chwilio am rywbeth neu'n ceisio gweld rhywbeth nad oedd yno. Roedd eraill wedyn yn darllen y paneli nesaf at y lluniau yn fanwl iawn, a phrin yn taro cip ar y peintiadau eu hunain.

**1. Gan ei fod e'n mynd i'r stryd hon yn aml, roedd y bachgen yn gallu ...**

a. mynd i flaen y ciw'n hawdd.

b. cerdded heibio heb fod pobl yn sylwi arno.

c. dangos y ffordd i mewn i'r amgueddfa i ymwelwyr.

ch. dysgu sut roedd y llinellau o bobl yn ffurfio.

**2. Gwaith Tomàs oedd ...**

a. helpu'r bobl yn y ciwiau.

b. gwau rhwng y bagiau.

c. dwyn arian twristiaid.

ch. cyfieithu o'r Saesneg, y Ffrangeg neu'r Almaeneg.

**3. Diflannodd y bachgen am gyfnod ar ddechrau'r prynhawn ...**

a. oherwydd bod angen siesta arno.

b. er mwyn mynd i mewn i'r amgueddfa.

c. i wneud yn siŵr na fyddai'r un bobl yn y stryd.

ch. i fynd ar helfa arall.

**4. Y rheswm pam aeth Tomàs i mewn i'r 'museu' oedd ei fod ...**

a. eisiau gwybod pam bod cymaint o bobl eraill yno.

b. yn chwilio am 'gwsmeriaid'.

c. eisiau gweld y lluniau yn yr amgueddfa.

ch. wedi ymuno â'r ciw ar ddamwain.

**5. Doedd Tomàs ddim eisiau talu am *audioguía* oherwydd ...**

a. bod dim arian ganddo.

b. bod €5 yn rhy ddrud.

c. ei fod e'n rhy ifanc.

ch. ei fod eisiau prynu swper iddo'i hun.

**5. Ysgrifennu**

Mae'r Cyngor newydd gyhoeddi eu bod nhw'n mynd i gau'r ganolfan hamdden leol. Ysgrifennwch erthygl i'r papur lleol, gan esbonio:

* hanes y ganolfan hamdden;
* y rheswm dros benderfyniad y Cyngor.
* beth fydd effaith cau'r ganolfan hamdden ar yr ardal.

Dylech chi ysgrifennu rhwng 190 a 210 o eiriau.

**Gair gan y tiwtor:**

>

**Gwaith Cartref - Uned 5**

**1. Gwybodaeth o iaith  
Ysgrifennwch y ffurf gywir yn y bwlch.**

**i. cynhaliwyd cynhaliodd cynhelir cynhelid**

.................................................. y cyngor gyfarfod yn y neuadd ddoe.

.................................................. cyfarfod gan y cyngor yn y neuadd bob wythnos pan oeddwn

i'n blentyn.

.................................................. cyfarfod gan y cyngor yn y neuadd ddoe.

.................................................. cyfarfod gan y cyngor yn y neuadd yfory.

**ii. cosbid cosbodd cosbir cosbwyd**

.................................................. plentyn sy'n gadael safle'r ysgol heb ganiatâd yr athro o hyn

ymlaen.

.................................................. yr athro y plentyn am adael safle'r ysgol heb ganiatâd.

.................................................. y plant am adael safle'r ysgol heb ganiatâd ddoe.

.................................................. y plant drwy'r amser am adael safle'r ysgol pan oedden nhw

yn yr ysgol gynradd.

**iii. croesawodd croesewir croesawyd croesewid**

.................................................. ffoaduriaid i Gymru pan fyddan nhw'n ffoi rhag rhyfel.

.................................................. faciwîs i Gymru yn ystod yr Ail Ryfel Byd.

.................................................. arweinydd y cyngor y ffoaduriaid i'r ardal.

.................................................. y ffoaduriaid i'r ardal y llynedd.

**2. Darllen - Llythyrau ffurfiol**

Darllenwch y llythyrau isod, ac atebwch y cwestiynau sy'n dilyn.

**Llythyr 1**

Ieuan Richards  
Prif Weithredwr  
Awdurdod Iechyd Bro Aberheli

20 Ionawr 2021

Annwyl Mr Richards

Ysgrifennaf atoch i dynnu sylw at y driniaeth a gafodd fy mam, Mrs Beryl Huws, yn Ysbyty Cyffredinol Aberheli yn ddiweddar. Mae Mam yn 90 oed a hyd yn gymharol ddiweddar, mae hi wedi mwynhau bywyd llawn heb orfod dibynnu ar y Gwasanaeth Iechyd Gwladol o gwbl. Gweithiodd am dros ddeng mlynedd ar hugain fel nyrs ardal yn nhref Glanwylan a'r cylch ac mae hi'n adnabyddus iawn yn ei chymuned fel menyw sydd wedi gofalu am drigolion y fro o bob oedran, o'r crud i'r bedd.

Newidiodd hyn oll tua deufis yn ôl, pan gwympodd hi yn yr ardd gefn a thorri nifer o asennau. Ar y pryd, roedd ar ei phen ei hun ac yn gorwedd yn ddiymadferth, mewn poen am dros dair awr nes i'm gwraig, Gaynor, alw ar ei ffordd i'r siopau lleol. Aeth hi â Mam yn syth i adran Achosion Brys Ysbyty Glanwylan. Ar ôl aros am dros bedair awr cyn i rywun ddod i gynnig unrhyw driniaeth, penderfynwyd y byddai'n gorfod cael ei throsglwyddo i Ysbyty Cyffredinol Aberheli (dros ugain milltir i ffwrdd) achos nad oedd digon o staff arbenigol yng Nglanwylan i roi'r driniaeth briodol iddi.

Pan gyrhaeddodd Ysbyty Aberheli, roedd yn rhaid iddi aros am awr arall cyn iddynt ddod o hyd i wely iddi ac erbyn hyn, roedd hi mewn tipyn o boen ac yn dechrau drysu. Cymraeg yw iaith gyntaf Mam ac nid oedd yn hawdd iddi ei mynegi ei hun i'r staff a oedd yno ar y pryd gan nad oedd neb yn medru cyfathrebu â hi yn ei hiaith ei hun. Treuliodd gyfnod o fis yn Aberheli, lle cododd firws ar ben popeth arall. Mae'n anodd credu bod gennych 'weithdrefnau addas' i gadw'r lle'n lân, fel y mae eich gwefan yn ei honni. Pan oedd Mam yn ddigon iach i ddod adre, nid oedd ambiwlans ar gael, felly bu'n rhaid i mi adael y gwaith yn gynnar a mynd draw i'w nôl hi.

Mae profiad Mam o'r Gwasanaeth Iechyd y bu hi mor ffyddlon iddo dros gymaint o flynyddoedd wedi bod yn warthus; ni ddylai unrhyw un orfod aros a chael ei drin yn y fath fodd. Mae mawr angen chwistrelliad o arian i wella'r sefyllfa yn yr ysbyty hwn, hyd y gwelaf i. Byddai'n ddigon gwael i rywun yr un oed â mi, ond i wraig 90 oed sy'n byw ar ein phen ei hun, mae'n anfaddeuol. Edrychaf ymlaen at dderbyn eich ymateb i'r pwyntiau hyn.

Yn gywir  
Sid Huws

**Llythyr 2**

Gerddi'r Orsedd  
Glanwylan

30 Ionawr 2021

Annwyl Mr Huws

Diolch am gysylltu ag Awdurdod Iechyd Bro Aberheli (AIBA). Roedd yn ddrwg iawn gennyf ddarllen am brofiad eich mam, Mrs Beryl Huws, yn Ysbytai Glanwylan ac Aberheli. Mae gennyf innau riant o'r un oed, a gwn yn iawn sut deimlad yw pryderu am rywun oedrannus.

Gallaf eich sicrhau nad yw'r gwasanaeth a dderbyniodd yn cydymffurfio â'r safonau disgwyliedig yn ôl Siarter y Claf AIBA. Ar ôl gwneud ymholiadau pellach ynglŷn â'r hyn a ddigwyddodd pan aethpwyd â Mrs Huws i adran achosion brys Ysbyty Glanwylan, mae'n debyg fod lefel y staffio'n is na'r disgwyl oherwydd graddfeydd absenoldeb uwch na'r arfer.

O ganlyniad i hynny, penderfynwyd mynd â Mrs Huws i Ysbyty Aberheli i gael triniaeth. Mae'n dipyn o syndod i mi glywed nad oedd staff Cymraeg eu hiaith ar gael. Mae canran uchel o'r staff nyrsio a gweinyddu'n medru'r Gymraeg yn barod, ac mae'r Awdurdod wedi buddsoddi'n helaeth mewn cyrsiau i wella sgiliau iaith y gweithlu, er mwyn ateb y galw.

Cynhelir safonau hylendid uchel iawn yn holl ysbytai AIBA, a byddwn i'n dadlau bod y datganiad a welsoch ar ein gwefan yn dal dŵr o ran yr ysbyty hwn. Er hynny, mae'n anorfod, o bryd i'w gilydd, y bydd rhai o'n cleifion hŷn yn codi firws neu haint pan fyddant yn aros yma am gyfnod cymharol hir.

I droi at eich pwynt olaf, sef prinder ambiwlansys i fynd â Mrs Huws adref, fe gofiwch ar y pryd ein bod newydd gael cyfnod o oerfel ofnadwy a galwadau lu ar y Gwasanaeth Iechyd. Nid oedd y Swyddfa Dywydd wedi rhoi rhybudd am yr oerfel annisgwyl, felly nid oedd modd rhagweld y pwysau ofnadwy oedd arnom. Oherwydd hynny, bu'n rhaid sicrhau bod y gwasanaeth ambiwlans yn rhoi blaenoriaeth i gludo achosion brys. Cafwyd dros gant o'r rheini ar y diwrnod hwnnw.

I gloi, mae'r baich sydd ar y Gwasanaeth Iechyd yn drwm ac yn amrywio o ddydd i ddydd, a chytunaf gant y cant â chi mai cyllid ychwanegol yw'r ateb tymor hir yn Aberheli fel ym mhobman arall. Oherwydd cyfuniad o nifer o amgylchiadau anffodus y tro hwn, ni dderbyniodd Mrs Huws wasanaeth o'r safon y dylai fod wedi'i dderbyn. Hoffwn ymddiheuro ar ran AIBA i Mrs Huws ac i chithau am y diffygion hyn. Yr ydym wedi adolygu ein systemau derbyn cleifion i geisio osgoi profiadau tebyg yn y dyfodol.

Yn gywir

Ieuan Richards

Awdurdod Iechyd Bro Aberheli

Atebwch y cwestiynau isod gan ddefnyddio eich geiriau eich hun. Does dim rhaid ateb mewn brawddeg lawn. Rhowch ddigon o wybodaeth i ateb y cwestiwn, a pheidiwch â rhoi gwybodaeth ddiangen.

**i.** Sut roedd iechyd cyffredinol Beryl Huws cyn y ddamwain?

>

**ii.** Pam roedd hi'n anodd i Beryl Huws gyfathrebu â'r staff yn Ysbyty Aberheli?

>

**iii.** Beth sy'n gyffredin rhwng Sid Huws ac Ieuan Richards o safbwynt teulu?

>

**iv.** Pam roedd rhaid symud Beryl Huws i Ysbyty Aberheli?

>

**v.** Sut mae Awdurdod Iechyd Bro Aberheli'n ceisio cynyddu'r gwasanaeth Cymraeg, yn ôl Ieuan Richards?

>

**vi.** Sut roedd y tywydd wedi achosi problem i Mrs Huws?

>

**vii.** Beth sydd ei angen ar y Gwasanaeth Iechyd, yn ôl y ddau lythyrwr?

>

**viii.** Ym mha ffordd mae barn y ddau lythyrwr am Ysbyty Aberheli'n wahanol?

>

**3. Ysgrifennu**

Aethoch chi i weld cyngerdd Cymraeg yn ddiweddar, ond cododd nifer o broblemau. Ysgrifennwch adolygiad ohono, gan nodi:

* beth oedd i fod i ddigwydd;
* sut llwyddon nhw i gynnal y cyngerdd heb y prif artist;
* beth oedd ymateb y gynulleidfa.

Dylech chi ysgrifennu rhwng 190 a 210 o eiriau.

**Gair gan y tiwtor:**

>

**Gwaith cartref - Uned 6**

**1. Gwybodaeth o iaith  
 Dilynwch y patrwm:**

Ar bwy mae'r bai? John Ar John mae'r bai.

**i.** Ar bwy mae'r bai? Siân >

**ii.** Ar bwy mae'r bai? hi >

**iii.** Ar bwy mae'r bai? fe/fo >

**iv.** Ar bwy mae'r bai? y plant >

**v.** Ar bwy mae'r bai? nhw >

**vi.** Ar bwy mae'r bai? ti >

**2. Darllen - Ffuglen**

Darllenwch y darn isod ac atebwch y cwestiynau'n seiliedig arno. Daw'r darn allan o *Fel Edefyn Gwe* gan Siân Rees, a gyhoeddwyd gan Wasg Carreg Gwalch.

'Wyt ti isio'r lôn 'ma i gyd, wyt, y BMW diawl?' Chwifiais fy mraich i'r dde i bwysleisio i yrrwr y cerbyd mai yn nesa at y clawdd roedd ei le o ar y ffordd. Canodd ei gorn yn ddigywilydd arna i, ond o leia ro'n i wedi deffro o'm synfyfyrion. Rhyfedd fel mae rhywun yn medru gyrru am filltiroedd ar hyd ffordd gyfarwydd heb ganolbwyntio o gwbwl. Bu fy meddwl ymhell ers i mi adael yr A470 yn Llanidloes a cheisio naddu dwsin o filltiroedd oddi ar fy nhaith drwy rychu heibio cronfa Clywedog ac ailymuno â'r briffordd yn Llanbrynmair.

Ymhen awr neu ddwy byddai Pamela-Wynne a finna'n ailflasu'r gorffennol ac yn wyneb marwolaeth ein cynathro, byddai atgofion o bob math yn codi i'r wyneb fel hen froc. Y noson honno yn y parti ar y traeth dros ddeugain mlynedd yn ôl, pan oedd Rhian yn crynu fel cath fach yn fy mreichiau wrth y tân, roedd pawb arall yn methu dallt pam mai ata i y trodd hi. Wedi'r cwbwl, fuon ni erioed yn fawr o ffrindiau. Ond ro'n i'n dallt yn iawn - roeddan ni'n rhannu cyfrinach fawr ein profiad annymunol gydag Elwyn Griffiths pan oeddan ni yn safon tri. Thorrais i mo 'ngair na rhannu'r wybodaeth â neb, ac i bob pwrpas, aethai'r hanes yn angof i mi gyda threigl y blynyddoedd. Ond o feddwl am y peth, ella fod cysylltiad rhwng hynny a'r ffaith i Rhian fod yn hir iawn cyn priodi - roedd dros ei deugain yn mentro. Fodd bynnag, nid hynny a barodd y sioc fwyaf i ni'r genod, ond ei dewis o ŵr.

Daeth golau coch y tanc petrol ymlaen ger Dinas Mawddwy i ddod â fi'n ôl i'r presennol. Stop bach yn Nolgellau amdani, am goffi ac i ail-lenwi'r tanc cyn cymal ola'r daith tuag adra.

'Nain? Pam y'ch chi'n gweud "adra" bob amser pan y'ch chi'n sôn am Dre? gofynnodd Huw neithiwr pan soniais i am fynd i'r gogledd. 'Dych chi'm 'di byw yno ers oes pys!' Rhyfedd bod ambell air a dywediad gogleddol yn ei iaith, meddyliais, er iddo fo a'i chwaer fyw drwy gydol eu hoes yng Nghaerdydd. Dylanwad ei nain, meddyliais yn foddhaus.

'Naddo Huw, ddim ers i dy dad-cu a finna briodi. 'Roedd hwnnw'n ddiwrnod bendigedig yn ystod haf poeth 1976, a neb ddim callach y byddem yn rhieni ymhen saith mis. Hufen oedd fy ffrog laes, yr un lliw â fy het feddal cantal llydan a 'nhusw blodau. Anni, fy ffrind gorau o'r coleg, oedd fy morwyn briodas a brawd hŷn Dafydd oedd ei was. Talodd eu tad am siwtiau tri-darn iddyn nhw o Hepworths yn Aberystwyth, ac roedd tei Dafydd â'i gwlwm enfawr yn streipiau brown a'r un hufen yn union â fy ffrog a'r rhosod. Mae'r haul wedi pylu'r lliwiau llawn o'r llun sydd ar fy wal erbyn hyn, ond mae gwenau'r ddau ohonom, yn sefyll ar lawnt eang Brynhyfryd Hall, yn dal i fy nghynhesu. Does gen i ddim cywilydd cyfaddef 'mod i'n dal i gusanu'r gwydr bob nos cyn cysgu. Doedd yr un o'm hen ffrindiau ysgol yn westeion yn ein priodas, dim ond teulu a'r ffrindiau a wnaeth Dafydd a minnau yn y coleg.

Cardiau Dolig oedd yr unig gysylltiad rhyngddon ni ers hynny - cardiau elusen, sgleiniog, drud ar y cyfan, ambell un dwyieithog ond rhai Saesneg hefyd. 'Pob dymuniad da i'r teulu oll dros gyfnod y Nadolig. Cofion gorau, Eirlys, Cemlyn, Berwyn a Meinir, Aled a Siwan a'r wyrion oll. xx.' 'Season's Greetings from the Orkneys! See you sometime, Nan, Karl and Christmas 'woofs' from Butch and Bruno the mutts!' Cerdyn a wnaeth ei hun yn ddieithriad ddeuai oddi wrth Nan. 'Happy Christmas / Nadolig Hapus, Jean, Gaz & family.' Cyfarchion y Tymor! Nic, Pam a'r teulu. Brysia draw! xxx' Ond ddaeth dim byd oddi wrth Rhian ers blynyddoedd maith.

Trodd fy meddwl yn ôl i'r mis Mai blaenorol. Fy nhro i oedd mynd â Huw a Mari, fy ŵyr ac wyres, i'r ysgol Sul. Roedden nhw wedi cysgu acw y noson cynt gan fod Esyllt a'i gŵr wedi cael cynnig aros mewn gwesty yn Ystumllwynarth ar ôl rhyw ginio busnes crand. Doedd eu cael nhw draw yn ddim byd newydd ac mae'n dda gen i gael cwmni afieithus y plantos i leddfu ffyrnigrwydd fy hiraeth am Dafydd.

Tawodd murmur y gynulleidfa pan gamodd y pregethwr dieithr i'r sêt fawr, a sibrwd gair distaw o weddi ar y grisiau cyn esgyn i'r pulpud. Edrychai'n ddigon tebyg i Captain Birdseye yn yr hysbysebion teledu ers talwm, gyda'i wallt tonnog claerwyn a'i farf laes, oedd bron hyd at ei frest. Syllodd o'i gwmpas ar y gynulleidfa o'i flaen drwy sbectol weiren arian a gwenodd yn glên ar rywun a eisteddai mewn sedd o flaen corpws enfawr y pen blaenor.

**1. Doedd Megan ddim yn hapus efo'r gyrrwr arall oherwydd ei fod e ...**

**a.** yn gyrru ar ganol y ffordd.

**b.** yn gyrru'n rhy gyflym.

**c.** wedi ei deffro hi trwy ganu ei gorn.

**ch.** heb roi arwydd ei fod e am droi i'r dde.

**2. Roedd Rhian wedi dod at Megan am gysur oherwydd ...**

**a.** mai Megan oedd ei ffrind gorau.

**b.** bod Megan yn gwybod beth oedd wedi digwydd iddi yn y gorffennol.

**c.** bod y ddwy'n hoff iawn o gathod.

**ch.** bod rhywun wedi marw yn nheulu'r ddwy.

**3. Roedd ffrindiau ysgol Rhian yn synnu ...**

**a.** ei bod hi wedi cael ysgariad.

**b.** ei bod hi mor hen yn priodi.

**c.** ei bod hi wedi ailbriodi.

**ch.** pwy roedd hi wedi'i briodi.

**4. Mae Megan yn synnu bod ei hwyrion yn dweud 'ers oes pys' oherwydd ...**

**a.** nad ydyn nhw erioed wedi byw yn y gogledd.

**b.** ei fod e'n ymadrodd hen-ffasiwn.

**c.** bod eu Cymraeg nhw mor wael.

**ch.** nad oedd hi wedi clywed neb ond ei nain yn defnyddio'r ymadrodd.

**5. Pa gyfrinach roedd Megan yn ei chuddio ar ddiwrnod ei phriodas?**

**a.** eu bod nhw ar fin gadael yr ardal.

**b.** bod tad Dafydd wedi talu holl gostau'r briodas.

**c.** ei bod hi'n disgwyl babi.

**ch.** ei bod hi mewn cariad efo brawd Dafydd.

**6. Ar wahân i aelodau'r teulu, pwy arall oedd yn y briodas?**

**a.** ffrindiau ysgol

**b.** ffrindiau coleg

**c.** ffrindiau o'r Alban

**ch.** neb

**7. Yr awgrym yn y darn ydy bod Dafydd ...**

**a.** wedi dechrau gweithio fel gweinidog.

**b.** yn ddyn busnes llwyddiannus.

**c.** yn casáu gwarchod yr wyrion.

**ch.** wedi marw.

**3. Ysgrifennu**

**i.** Cynhaliwyd protest yn ddiweddar yn erbyn penderfyniad eich cyngor i godi 200 o dai newydd yn yr ardal. Ysgrifennwch erthygl am y brotest i'r papur lleol, gan nodi:

* manylion am y brotest a'r rhesymau drosti;
* y dadleuon o blaid ac yn erbyn y datblygiad;
* sut mae'r cyngor yn debygol o ymateb.

Dylech chi ysgrifennu rhwng 190 a 210 o eiriau.

**ii.** Mae cwmni teledu'n gwneud rhaglen o'r enw *Seren Leol* am bobl sydd wedi gwneud gwaith dros elusen. Rydych chi wedi penderfynu enwebu rhywun i fod ar y rhaglen. Ysgrifennwch lythyr i'r cwmni teledu, gan nodi:

* + sut dych chi'n nabod y person yma;
  + pa waith mae'r person wedi ei wneud dros yr elusen;
  + y ffordd orau o ddiolch i'r person am y gwaith mae e/hi wedi'i wneud.

Dylech chi ysgrifennu rhwng 190 a 210 o eiriau. Does dim angen i chi ysgrifennu'r cyfeiriad ar frig y llythyr.

**Gair gan y tiwtor:**

>

**Gwaith Cartref - Uned 7**

**1. Gwybodaeth o iaith  
 Aralleiriwch:**

**i.** "Roedd y storm yn arw neithiwr," meddai John. **DWEDODD**

>

**ii.** "Mae e'n chwaraewr sy'n llawn potensial," meddai John. **DWEDODD**

>

**iii.** "Hi yw'r chwaraewraig orau," meddai John. **DWEDODD**

>

**iv.** "Bydd rhaid i'r plant fagu mwy o hyder," meddai John. **DWEDODD**

>

**v.** "Basen ni wrth ein boddau," meddai John. **DWEDODD**

>

**2. Darllen - Llythyrau ffurfiol**

Darllenwch y llythyrau isod, ac atebwch y cwestiynau sy'n dilyn.

**Llythyr 1**

Y Cynghorydd Dafydd Gee  
Cyngor Sir Llanaber

Annwyl Gynghorydd

Ysgrifennaf atoch i ymateb i ymgynghoriad y Cyngor Sir ynglŷn â'u cynlluniau i arbed arian y flwyddyn nesaf. Cyn i mi roi fy marn ar y cynigion penodol, hoffwn ddweud fy mod yn deall eich bod yn gorfod gwneud penderfyniadau anodd iawn wrth i'r arian sy'n dod o'r Llywodraeth i'r Cyngor Sir gael ei dorri unwaith eto. Yn sicr, faswn i ddim yn hoffi bod yn eich lle chi ac rwy'n ddiolchgar iawn i chi am gynrychioli ein cymuned trwy'r cyfnod anodd hwn.

O droi at y cynlluniau, hoffwn ddechrau gyda'r gwasanaeth ieuenctid a'r cynnig y gallai'r Cyngor arbed £500,000 trwy roi'r gorau i gynnig grantiau i glybiau a mudiadau ieuenctid y sir. Byddai hyn yn beth ofnadwy i'w wneud yn fy marn i; mae miloedd o bobl ifanc y sir yn mynychu clybiau a digwyddiadau sy'n dibynnu ar yr arian hwn. Maen nhw'n dysgu sgiliau newydd drwy'r gweithgareddau hyn sy'n rhan hollbwysig o'u datblygiad fel aelodau o'r gymuned. A dweud y gwir, mae llawer o'r grwpiau hyn yn helpu i gynnal gwasanaethau pwysig eraill drwy godi arian neu helpu'n ymarferol mewn digwyddiadau cymunedol neu gyda gwasanaethau i bobl hŷn, er enghraifft. Mae'n bosib, felly, y byddai gweithredu'r cynnig hwn yn costio mwy o arian nag y byddai rhaid i'r Cyngor wario mwy i gynnal y gwasanaethau pwysig sy'n cael eu cefnogi gan y grwpiau ieuenctid.

Y syniad arall rwyf yn ei wrthwynebu'n chwyrn yw'r cynnig mai dim ond y ffordd rhwng Aberwylan a Llanaber fydd yn cael ei graeanu â halen mewn tywydd oer yn y gaeaf. Er mai dyma'r ffordd fwyaf a phrysuraf yn y sir, mae llawer o bobl yn byw mewn trefi a phentrefi eraill ac yn dibynnu ar y ffyrdd i gyrraedd eu gwaith, i fynd i siopa ac ati. Byddai torri ar y gwasanaeth graeanu yn peryglu diogelwch trigolion y sir wrth iddyn nhw gynnal eu bywydau pob dydd trwy'r gaeaf, heb sôn am yr holl blant sy'n cael eu cludo i ysgolion ledled y sir mewn bysus a cheir. Rwy'n ymbil arnoch i beidio â chefnogi'r cynnig anghyfrifol hwn.

Mae'r trydydd cynnig yn y cynlluniau yn un y gallaf ei gefnogi. O dan yr amgylchiadau, byddai'n hollol rhesymol i chi godi'r tâl am barcio ym meysydd parcio'r sir i £1.20 yr awr. Er bod hyn yn gynnydd o 50%, dim ond ychydig bunnoedd y mis fydd hyn yn ei gostio i'r rhan fwyaf o drigolion y sir. A dweud y gwir, gallai fod yn beth da petai'r cynnydd yn y pris yn gwneud i bobl ailfeddwl ynglŷn â gyrru i'r trefi drwy'r amser ac efallai y gwelwn ni fwy o bobl yn defnyddio trafnidiaeth gyhoeddus neu'n trefnu i rannu ceir.

Rwy'n deall na fydd y cynnydd mewn pris parcio yn ddigon i ateb problemau ariannol y Cyngor heb y cynlluniau eraill. Hoffwn i awgrymu y dylech chi ystyried codi lefelau Treth y Cyngor. Rwy'n meddwl y bydd pobl yn barod i dalu ychydig mwy er mwyn cynnal gwasanaethau pwysig.

Yn gywir

Emyr Jones

**Llythyr 2**

Emyr Jones  
1 Stryd y Bont  
Pontycefn

Annwyl Mr Jones

Diolch am eich llythyr ynglŷn â'r ymgynghoriad ar gynlluniau'r Cyngor Sir i arbed arian y flwyddyn nesaf.

Rwy'n cytuno gyda chi fod y clybiau a mudiadau ieuenctid yn gwneud gwaith pwysig gyda phobl ifanc ein sir ac yn cyfrannu llawer at ein cymunedau. Fodd bynnag, mae'r arian sydd ar gael i'r Cyngor wedi cael ei dorri bob blwyddyn bellach ers pum mlynedd. Fel y dywedwch chi yn eich llythyr, mae rhaid i ni wneud penderfyniadau anodd iawn erbyn hyn ac mae hynny'n cynnwys torri gwariant mewn meysydd pwysig a gwasanaethau gwerthfawr. Mae llawer o fudiadau a chlybiau yn dibynnu ar wirfoddolwyr i gynnal eu gwaith gyda phobl ifanc ac rwy'n gobeithio y bydd mwy o bobl yn barod i wirfoddoli ac i helpu eu cymuned yn yr amserau anodd hyn.

Ar fater graeanu'r ffyrdd, rwy'n cyd-weld yn union â chi - byddai'n anghyfrifol i ni beryglu bywydau gyrwyr a phlant drwy beidio â rhoi halen ar y rhan fwyaf o ffyrdd y sir. Byddaf yn sicr o wrthwynebu'r cynnig hwn yn ffyrnig yng nghyfarfodydd y Cyngor. Rwy'n eithaf hyderus y bydd y cynlluniau'n cael eu gwrthod, gan fod cynghorwyr o ardaloedd eraill ledled y sir yn gwrthwynebu'r cynlluniau hefyd.

Rwy'n deall eich dadleuon dros gefnogi'r cynnydd mewn costau parcio hefyd. Yn anffodus, rwy'n gweld problemau gyda'r cynigion fel y maen nhw. Gan fod parcio'n rhatach yn y sir nesaf, byddai codi gormod o dâl yn ein meysydd parcio ni'n annog mwy o bobl i fynd i siopa yno a byddai ein busnesau lleol ni'n dioddef. Hefyd, mae perygl na fyddai'r Cyngor yn cael mwy o arian petai ein meysydd parcio yn hanner gwag bob dydd! Felly, rwyf am gefnogi cynnig i gynyddu pris parcio i 85c yr awr yn hytrach nag i £1.20 yr awr. Rwy'n credu y bydd pobl yn barod i gefnogi'r cynnydd bach hwn.

I droi at eich pwynt olaf, nid cynnydd bach fyddai ei angen yn Nhreth y Cyngor petaen ni'n diogelu'r gwasanaethau ieuenctid, fel rydych chi'n awgrymu. Dw i ddim yn meddwl y byddwn i'n cael fy ailethol yn yr etholiad nesaf petawn i'n cefnogi cynnydd o 10% bob blwyddyn yn Nhreth y Cyngor, felly nid wyf yn fodlon gwneud hynny. Rwy'n hyderus y bydd pobl yn gefnogol i fy nghynlluniau ac yn fodlon derbyn cynnydd bach (llai na 5%) yn y dreth er mwyn cefnogi'r gwasanaethau pwysicaf.

Yn gywir

Y Cynghorydd Dafydd Gee

Atebwch y cwestiynau isod, gan ddefnyddio eich geiriau eich hun. Does dim rhaid ateb mewn brawddeg lawn. Rhowch ddigon o wybodaeth i ateb y cwestiwn, a pheidiwch â rhoi gwybodaeth ddiangen.

**i.** Pam mae Emyr yn cydymdeimlo â'r Cynghorydd Gee?

>

>

**ii.** Pa rai o gynlluniau'r Cyngor mae Emyr **(a)** o'u plaid, a **(b)** yn eu herbyn?

>

>

**iii.** Pa rai o gynlluniau'r Cyngor mae'r Cynghorydd Gee **(a)** o'u plaid, a **(b)** yn eu herbyn?

>

>

**iv.** Sut gallai torri gwasanaethau ieuenctid gostio mwy i'r Cyngor yn y pen draw, yn ôl Emyr?

>

>

**v.** Am beth mae Emyr a'r cynghorydd yn cytuno'n llwyr?

>

>

**vi.** Sut gallai'r gwasanaethau ieuenctid barhau heb y grant, yn ôl y Cynghorydd Gee?

>

>

**vii.** Beth yw barn y ddau am effaith codi pris parcio?

>

>

**viii.** Beth ddylai ddigwydd i dreth y Cyngor ...

**a.** yn ôl Emyr >

**b.** yn ôl y Cynghorydd Gee? >

**3. Ysgrifennu**

**i. Erthygl neu adolygiad.**

Mae tŷ bwyta newydd wedi agor yn eich ardal. Ysgrifennwch adolygiad ohono i'r papur lleol, gan nodi:

* pa fath o le yw hwn, pa fath o fwydlen a gynigir, a pha fath o awyrgylch sydd yno;
* un peth oedd ddim wedi eich plesio am y profiad;
* sut mae'r lle'n cymharu â thai bwyta eraill.

Dylech chi ysgrifennu rhwng 190 a 210 o eiriau. **ii. Llythyr ffurfiol**

Ar ôl nifer o ddigwyddiadau yn eich ardal yn ddiweddar, rydych chi'n teimlo bod angen mwy o blismyn ar y stryd. Ysgrifennwch lythyr at y prif gwnstabl, gan nodi:

* pa fath o beth sy wedi digwydd yn ddiweddar;
* sut gallai mwy o blismyn helpu'r sefyllfa;
* barn pobl eraill yn yr ardal am y broblem.

Dylech chi ysgrifennu rhwng 190 a 210 o eiriau. Does dim angen i chi ysgrifennu'r cyfeiriad ar frig y llythyr.

**Gair gan y tiwtor:**

>

**Gwaith Cartref - Uned 8**

**1. Gwybodaeth o iaith  
 Atebwch y cwestiynau isod:**

**i.** Wnei di fynd i'r dre? (✓) >

**ii.** Wnewch chi helpu? (X) >

**iii.** Am saith o'r gloch mae'r rhaglen? (✓) >

**iv.** Ddylai'r plant adael yn syth? (X) >

**v.** Fydda i'n pasio? (✓) >

**vi.** Ddôn nhw'n gynnar? (X) >

**2. Darllen - Ffuglen**

Darllenwch y darn, ac ateb y cwestiynau sy'n dilyn. Mae'r darn yn disgrifio hanes merch o lwyth yr Apache o'r enw 'Haul y Bore'. Daw'r darn allan o *I Ble'r Aeth Haul y Bore?* gan Eirug Wyn a gyhoeddwyd gan Wasg Y Lolfa.

Gwyddai Haul y Bore fod ei hamser wedi dod.

Ers misoedd roedd hi wedi teimlo'r plentyn yn tyfu ac yn tyfu y tu mewn iddi. Roedd hi wedi'i deimlo'n symud, yn cicio ac yn anesmwytho. Rŵan, fodd bynnag, roedd y poenau'n dod yn aml ac yn gyson ac roedd yn amser iddi fynd i'r goedwig ac at yr afon i eni. Casglodd fân bethau ynghyd. Blancedi a chadachau ... a'r brigyn.

Gwenodd wrth estyn y brigyn. Roedd o'n chwe modfedd o hyd ac yn hanner modfedd o drwch. Hwn a roesai Chico'n anrheg iddi cyn cychwyn ar ei daith gyntaf gyda'r dynion eraill i hela'r byffalo.

"Pan ddof yn ôl, wedi profi fy hun i Geronimo, fe fydd gen ti Apache bach newydd yn anrheg i mi!" Dyna'i eiriau wrthi.

"Hanner Apache!" cellweirodd hithau. "Efallai mai Apache yw ei dad ond cofia mai Navaho o waed coch cyfan ydw i!"

"Wel, fy Navaho bach i, cymer hwn!" meddai, gan estyn y brigyn iddi. "Pan fydd y poenau'n aml ac yn ormod, rho fo rhwng dy ddannedd a bratha."

Cusanodd hi.

"Mi fyddaf i hefo ti!"

Wrth i Haul y Bore adael ei phabell, roedd y merched eraill wedi dechrau ymgasglu gerllaw. Dechreuodd un uchelweiddi wrth ei gweld yn ymlwybro'n araf, ac atebwyd ei chri gan y lleill.

"Waw wow! Waw wow!"

Gwenodd Haul y Bore arnynt a chodi'i llaw. Dechreuodd gerdded yn araf at y coed a'r afon. Roedd hi'n cael trafferth i'w dal ei hun yn syth. Estynnodd ei llaw i gyffwrdd main ei chefn. Ochneidiodd.

Roedd ei chalon yn rasio gan ofn yr anhysbys. Roedd y merched eraill i gyd wedi rhannu'u profiadau â hi, ond rŵan, roedd o'n digwydd iddi hi. Yn digwydd go iawn. Wedi heddiw, gallai hithau rannu'i phrofiad â merched eraill. Ond am y munudau, efallai yr oriau nesaf, byddai ar ei phen ei hun bach. Ochneidiodd eto. Roedd hi'n unig.

Yn sydyn, roedd arni hiraeth am ei phobl ei hun. Ei thad, Manuelito, ei mam wen, Juanita, ei theulu a'i ffrindiau. Roedden nhw gartref yng Ngheunant de Chelley. Beth ar wyneb daear a wnaeth iddi adael ei phobl a symud at yr Apache? Chwarddodd am iddi ofyn y fath gwestiwn dwl. Onid oedd yr ateb yn syml? Chico!

Roedd y ddau ohonyn nhw'n adnabod ei gilydd er pan oedden nhw'n blant. Roedd yna hen draddodiad rhwng yr Apache a'r Navahos. Gan eu bod yn gefndryd, i ddynodi parhad eu cyfeillgarwch a'u perthynas byddent yn cyfarfod unwaith y flwyddyn i gyfnewid nwyddau a bwyd. Ar un o'r achlysuron hynny y cyfarfu Haul y Bore â Chico.

Ar y pryd roedd o'n bymtheg oed a hithau'n dair ar ddeg ac o'r dydd hwnnw dywedasai Geronimo a Manuelito mai Haul y Bore fyddai gwraig Chico ryw ddiwrnod. Roedd hi'n cofio'n iawn y diwrnod y cafodd ei chyflwyno iddo. Roedd yna ddireidi yn llygaid gloywon y llanc wrth iddo wenu arni. Roedd hithau wedi dychwelyd ei wên. Roedd Chico wedi gafael yn ei llaw ac i ffwrdd â nhw at lannau'r Rio Grande. Yno, dangosodd Chico iddi'r fath bysgotwr medrus oedd o. Dangosodd iddi ei gamp gyda'r bwa saeth, ei fedrusrwydd gyda'r gyllell, a'i ddawn i farchogaeth ceffyl.

Cofiai'n dda geisio cuddio'i dagrau wrth i'r Navahos gychwyn ar eu taith adref i Geunant de Chelley. Roedd hi'n cofio troi'n ôl a gwylio Chico a Geronimo yn ymbellhau, yn smotiau o gysgodion duon ar y gorwel. Roedd hi'n cofio codi'i llaw a gweld ei law yntau a'i fwa yn yr awyr yn cydnabod ei ffarwél.

Ddwy flynedd yn ôl y bu hynny. Rŵan, roedd hi'n wraig iddo ers bron i flwyddyn ac wedi gadael ei theulu a'i llwyth i fod gyda Chico. Ble roedd o'r funud hon? Ar gefn ei geffyl yn hela'r byffalo efallai? Roedd hi'n gwybod fod yr helfa hon yn bwysig i Chico.

Plentyn amddifad oedd o, wedi'i fabwysiadu gan Geronimo pan laddwyd ei rieni gan y Mecsicaniaid wyth mlynedd ynghynt. Roedd Geronimo wedi gweld deunydd heliwr a rhyfelwr cadarn ynddo, a dyna pam roedd o wedi'i fabwysiadu. Roedd Chico eisoes wedi'i brofi'i hun yn heliwr medrus o amgylch y gwersyll, ac eleni, roedd o'n cael cyfle i'w brofi ei hun ar yr helfa flynyddol i ddarparu stôr o fwyd i'r Apache at y gaeaf.

**1. Roedd Haul y Bore'n gwybod bod ei babi ar fin cyrraedd achos:**

**a.** roedd hi'n gallu teimlo'r plentyn yn cicio.

**b.** roedd y plentyn tu fewn iddi wedi tyfu llawer.

**c.** roedd hi'n teimlo'n anghyfforddus iawn.

**ch.** roedd hi'n teimlo'r awydd i gasglu pethau.

**2. Pam roedd brigyn ganddi?**

**a.** Yn arwydd o gariad gan ei chariad.

**b.** i'w helpu yn ystod yr enedigaeth.

**c.** Roedd hi'n mynd a'r brigyn i bob man.

**ch.** Roedd ei weld yn ei gwneud yn hapus.

**3. Pwy oedd yn helpu Haul y Bore yn ystod yr enedigaeth?**

**a.** Neb

**b.** Merched y pentref.

**c.** Ei theulu.

**ch.** Chico.

**4. Sut roedd yr Apache a'r Navaho yn cadw cysylltiad â'i gilydd?**

**a.** Roedden nhw'n cyfarfod i drefnu priodasau.

**b.** Roedden nhw'n cyfarfod ac yn rhannu pethau i helpu ei gilydd.

**c.** Roedden nhw'n cyfarfod mewn digwyddiadau teuluol.

**ch.** Roedden nhw'n cyfarfod yn flynyddol yng ngwersyll y Navahos.

**5. Pa un yw'r disgrifiad gorau o Chico?**

**a.** Person llawn hwyl sy'n gwybod sut i gael bwyd.

**b.** Person hapus sy'n hoffi cerdded.

**c.** Person tawel sy'n gallu nofio'n dda.

**ch.** Person swil sy'n gallu pysgota.

**6. Ble roedd Chico'n byw yn ystod ei arddegau cynnar?**

**a.** Gyda'r Mecsicaniaid.

**b.** Gyda'i rieni.

**c.** Gyda Geronimo.

**ch.** Gyda Haul y Bore.

**7. Pam roedd yr Apache'n mynd i hela?**

**a.** I brofi eu sgiliau fel helwyr.

**b.** I ddianc o'r gwersyll.

**c.** I baratoi ar gyfer tywydd drwg.

**ch.** I ladd y byffalo.

**3. Ysgrifennu  
 Llythyr ffurfiol**

Rydych chi'n awyddus i gael chwe mis i ffwrdd o'ch swydd i wneud gwaith gwirfoddol neu deithio dramor. Ysgrifennwch lythyr at eich pennaeth yn ...

* gofyn am ganiatâd;
* disgrifio beth yn union byddwch chi'n ei wneud;
* esbonio sut bydd hyn yn eich gwneud yn aelod mwy effeithiol o'r staff, ar ôl dod yn ôl.

Dylech chi ysgrifennu rhwng 190 a 210 o eiriau. Does dim angen i chi ysgrifennu'r cyfeiriad ar frig y llythyr.

**Gair gan y tiwtor:**

>

**Gwaith Cartref - Uned 9**

**1. Gwybodaeth o iaith - Cyfieithwch**

**i.** *armchair* >

**ii.** *pencil case* >

**iii.** *apple tree* >

**iv.** *bookshop* >

**v.** *cherry tart* >

**vi.** *fruit salad* >

**vii.** *photo album* >

**2. Darllen - Darnau ffeithiol**

Darllenwch y ddau ddarn isod ac atebwch y cwestiynau'n seiliedig arnynt. Dylech ateb y cwestiynau yn Gymraeg yn eich geiriau eich hun, lle bo hynny'n bosibl.

**Darn 1**

Annwyl Olygydd

Gyrrais heibio i Lyn Tryweryn heddiw a rhyfeddu o weld mor isel oedd lefel y dŵr. Gallwn weld nifer o adfeilion yr hen bentref yn glir. Roedd y tir o gwmpas y llyn wedi melynu hefyd yn sgil sychder mawr y gwanwyn ac roedd olion tanau mawr y penwythnos diwetha i'w gweld yn glir ar ochrau'r mynydd.

Wedi cyrraedd adref, gwyliais y newyddion ar y teledu a gweld y lluniau erchyll o'r llifogydd yng Ngogledd yr India wedi glaw di-baid yr wythnosau diwethaf, llifogydd sy wedi gadael miloedd ar filoedd o bobl yn ddigartref. Aeth y bwletin yn syth ymlaen i ddangos effaith y corwynt nerthol sy wedi taro sawl rhan o India'r Gorllewin gan adael miloedd yno hefyd heb do uwch eu pennau.

Pa brawf pellach sy ei angen bod nwyon tŷ gwydr yn newid hinsawdd y ddaear mewn modd eithafol, a bod dyn yn prysur ddinistrio ei blaned ei hun?

Ond roedd gwaeth i ddod. Yr eitem nesa ar y newyddion oedd penderfyniad cynghorwyr Gwynedd i gymeradwyo cais Energy Solutions i adeiladu llosgydd glo ger hen safle atomfa Trawsfynydd. Fedrwn i ddim credu fy nghlustiau. Dwedodd llefarydd ar ran y Cyngor fod y llosgyddion diweddaraf yn effeithlon iawn ac yn achosi bron dim llygredd. Bron dim, sylwch, nid dim o gwbl! Faint o weithiau rydyn ni wedi clywed honiadau celwyddog fel hyn o'r blaen am ffatrïoedd perffaith lân a pherffaith ddiogel? Dywedodd y llefarydd hefyd y byddai'r pwerdy'n dod â thua dau gant o swyddi parhaol i'r ardal ond y byddai angen cyflogi miloedd yn y tymor byr ar gyfer y gwaith adeiladu. Gwaith i bwy, tybed? Pobl o'r tu allan fyddai'r rhan fwyaf, mae'n siŵr. Pa effaith a gaiff hyn ar y Gymraeg mewn ardal lle mae'r iaith eisoes yn gwanhau'n gyflym?

Ychwanegodd y llefarydd y byddai glo rhad yn cael ei fewnforio o Asia gan adfywio porthladd Porthmadog. Adfywiad i Borthmadog, efallai, ond dim help o gwbl i adfywio hen gymoedd glo tlawd de Cymru, mae'n amlwg.

Oes rhywun wedi meddwl beth fydd ôl troed carbon y datblygiad hwn? A chofiwch am y tunelli o wastraff niwclear sy eisoes wedi'i gladdu ar y safle. Un camgymeriad bach wrth baratoi'r seiliau ar gyfer y llosgydd newydd, a bydd hi ar ben arnon ni i gyd.

Prif ddiben y llythyr hwn yw gwahodd pawb sy'n poeni am ddyfodol ein cymunedau, ein cenedl a'n planed i ymuno â ni mewn protest yn Nhrawsfynydd ddydd Sadwrn 3 Gorffennaf, gan ymgynnull wrth gofeb Hedd Wyn am 11.00. Hyderaf y dewch chi yn eich miloedd o bob cwr o Gymru i ddangos eich gwrthwynebiad i'r cynllun gwallgof yma. Nid mater lleol yn unig yw hwn; mae'n fater o'r pwys mwyaf i'r ddynoliaeth gyfan.

Yn gywir,

Glesni Prys  
Parc y Rhath, Caerdydd

**Darn 2**

Annwyl Olygydd

Teimlaf fod rhaid i mi ymateb i lythyr eithafol y Fonesig Glesni Prys a gyhoeddwyd yr wythnos diwethaf. Ydy'r gwres wedi mynd i'w phen hi, dwedwch? Mae hi wedi bod yn wanwyn sych a phoeth, digon gwir, ond does dim byd yn sinistr am hynny: mae tywydd Cymru wedi amrywio'n fawr o un flwyddyn i'r llall erioed. Dw i'n cofio gweld adfeilion hen bentref Capel Celyn pan aeth lefel y dŵr yn Llyn Tryweryn yn isel iawn yn ystod haf poeth 1976, ond faint o hafau gwlyb ac oer rydyn ni wedi'u cael ers hynny? A dydy llifogydd a chorwyntoedd ddim yn bethau dieithr yn India a'r Caribî, gwaetha'r modd. Dydy tywydd eleni ddim yn 'brawf' o fath yn y byd fod yr hinsawdd wedi newid.

A phwy ydy'r Fonesig Prys i wrthod y cyfle i bobl ifainc Gwynedd aros yn eu cymunedau a chael swyddi da ym mro eu mebyd? Y rheswm pam mae'r iaith Gymraeg wedi gwanhau yn ardal Trawsfynydd ydy bod cymaint o bobl ifainc eisoes wedi gorfod symud i ffwrdd i chwilio am waith.

Byddwn wrth fy modd yn gweld swyddi'n cael eu creu yng nghymoedd De Cymru hefyd, wrth gwrs, ond dw i'n amau a fyddai llawer o'r trigolion yn awyddus i weld y pyllau glo'n ailagor, gyda'r holl beryglon a llwch a gwastraff sy'n gysylltiedig â'r diwydiant hwnnw. Sut byddai'r Fonesig Prys yn teimlo pe bai sôn am agor pwll glo wrth garreg ei drws yn ei swbwrbia goediog yng Nghaerdydd, tybed?

Felly, ddarllenwyr, os oeddech chi wedi ystyried dod o Gymru benbaladr i'r brotest hon yn Nhrawsfynydd y mis nesa, gaf i ofyn i chi ailfeddwl, os gwelwch yn dda? Mater lleol ydy hwn, nid mater i bobl fawr Caerdydd, nac i'r Deyrnas Unedig nac i'r blaned gyfan. Os bydd pobl leol yn awyddus i fanteisio ar y cyfle i wella eu safonau byw, gadewch lonydd iddyn nhw wneud y dewis hwnnw eu hunain. Ac os penderfynwch chi aros gartref, yn hytrach na gyrru yn eich miloedd o bob cwr o Gymru a thu hwnt, meddyliwch gymaint yn llai fydd eich ôl troed carbon am eich bod chi wedi gwneud y penderfyniad call i adael eich Volvos yn eich garej trwy'r dydd ar 3 Gorffennaf!

Yn gywir

Dafydd Jones  
Harlech

**i.** Cymharwch y tywydd diweddar yng Nghymru ac yn India.

>

>

**ii.** Beth sy'n gyffredin ynglŷn ag effaith y tywydd ar bobl Gogledd India a phobl y Caribî?

>

>

**iii.** Beth fydd effaith y llosgydd glo ar yr amgylchedd, yn ôl llefarydd y Cyngor?

>

>

**iv.** Sut bydd y glo'n cael ei gludo i'r ardal, yn ôl y llefarydd?

>

>

**v.** Ym mha ffordd roedd rhai o'r hafau dilynol yn wahanol i haf 1976?

>

>

**vi.** Pam na fyddai llawer o drigolion cymoedd De Cymru yn awyddus i weld pyllau glo'n ailagor, yn ôl Dafydd Jones?

>

>

**vii.** Cymharwch esboniadau Glesni a Dafydd am y tywydd diweddar.

>

>

**viii.** Cymharwch farn Glesni Prys a Dafydd Jones am effaith y llosgydd glo ar yr iaith Gymraeg yn yr ardal.

>

>

**ix.** Pwy ddylai benderfynu a ddylid adeiladu'r llosgydd glo ai peidio

**(a)** yn ôl Glesni Prys?

**(b)** yn ôl Dafydd Jones?

>

>

**x.** Ym mha ffordd byddai gwrando ar gyngor Dafydd Jones i beidio â dod i'r brotest yn cefnogi un o safbwyntiau Glesni Prys?

>

>

**3. Ysgrifennu  
 Llythyr ffurfiol**

Rydych chi wedi derbyn tocyn parcio, ac mae'n rhaid i chi dalu dirwy o £100 i'r Cwmni Parcio. Ysgrifennwch lythyr i'r cwmni, gan nodi:

* y problemau parcio yn y dref;
* pam roeddech chi wedi gorfod parcio yno;
* pam mae hi'n anodd i chi dalu'r ddirwy.

Dylech chi ysgrifennu rhwng 190 a 210 o eiriau.

**Gair gan y tiwtor:**

>

**Gwaith Cartref - Uned 10**

**1. Gwybodaeth o iaith - Ysgrifennwch unrhyw ansoddair ar ôl yr enwau hyn.**

**i.** taflen >

**ii.** rhosyn >

**iii.** safiad >

**iv.** teimlad >

**v.** ysbrydoliaeth >

**vi.** cenedl >

**vii.** deiseb >

**viii.** emosiwn >

**ix.** gwariant >

**2. Darllen - Ffuglen**

Darllenwch y darn isod ac atebwch y cwestiynau'n seiliedig arno. Dylech ateb y cwestiynau yn Gymraeg yn eich geiriau eich hun, lle bo hynny'n bosibl. Daw'r darn allan o *Mr Blaidd*, gan Llwyd Owen a gyhoeddwyd gan Y Lolfa yn 2012.

*Mae Fflur yn mynd i chwilio am ei chwaer (Ffion), ac yn cael lifft gan Peter ...*

"O ddifrif nawr, *seeriously*, ti byth wedi bod ymhellach nag Aberhonddu o'r blaen? Wel, wel, wel ..." ysgydwodd Peter Stumpp ei ben mewn anghrediniaeth lwyr wrth yrru'i *pick-up* tun tiwna'n rhy gyflym yn y tywyllwch tua'r de. "Faint ydy dy oed di? Os ca'i ofyn *like*."

"Ugain," atebodd Fflur, heb wybod beth oedd gan hynny i'w wneud ag unrhyw beth.

"Pam?"

"Pam, beth?"

"Pam nad wyt ti 'di gadael cartre cyn nawr?"

Meddyliodd Fflur cyn ateb, ac roedd ei rhesymeg yn swnio braidd yn wan, hyd yn oed iddi hi'i hun. "Merch y wlad ydw i a dyw mynd i'r dre neu i ddinas erioed wedi apelio ata i. Gweithio'r tir a gofalu am yr anifeiliaid ar y fferm, dyna lle dw i hapusa. Yn gweld y gwyrddni'n ymestyn at y gorwel ym mhob cyfeiriad, yn clywed yr adar yn y coed a'r brefu ar y buarth ..." Tawelodd cyn i'w geiriau barddonol sentimental droi'n ganu gwlad cawslyd.

Taniodd Peter fwgyn arall, ei bumed mewn deugain munud, ac agor ei ffenest unwaith eto er mwyn gadael i'r mwg ddianc i'r nos. Nodiodd ei ben, fel tasai'n deall yn iawn, ond sut gallai e, ac yntau'n byw bywyd mor wahanol iddi hi, heb wybod yn iawn beth oedd ystyr gwreiddiau.

Dechreuodd Fflur y daith o'r dafarn yn teimlo fel petai Guto wedi'i gorfodi i fynd gyda Peter yn erbyn ei hewyllys, ond gyda'r milltiroedd yn diflannu o dan olwynion y *pick-up*, roedd hi'n falch erbyn hyn iddo wneud hynny. Er ei hamheuon cynharach, roedd Peter yn gwmni da ac yn dangos cryn ddiddordeb ynddi. Yn ogystal â smocio'n ddi-stop, roedd e'n siarad fel pwll y môr, gan ofyn cwestiynau lu ac adrodd stori ar ôl stori.

Almaenwr oedd Peter Stumpp, ond bu'n byw mewn degau o lefydd gwahanol ers iddo adael ei dref enedigol - Bedburg, ger Köln - rhyw bymtheg mlynedd ynghynt. Roedd yn byw yng Ngerddi Hwyan ers rhyw flwyddyn bellach, a dyna'r cyfnod hiraf iddo aros yn un lle ers iddo adael yr Almaen. Roedd e'n byw fel sipsi modern, yn teithio o le i le fel y mynnai - weithiau'n pigo ffrwythau neu'n lladd ieir ar ffermydd dwys, ar adegau eraill yn tynnu peints mewn tafarndai, yn gweithio ar y ffyrdd neu'n labro. Ar hyn o bryd, roedd yn gweithio i gwmni gwerthu peiriannau amaethyddol, ac er nad oedd yn mwynhau'r swydd ryw lawer, roedd hi'n talu'r rhent ac yn ei gadw mewn tybaco. Roedd rhywbeth hudol am ei fodolaeth, rhywbeth rhamantaidd, a gwrandawai Fflur arno fel plentyn ysgol yn gwrando ar stori'r athrawes.

Roedd ganddo gyn-wraig, a honno'n ei atal rhag gweld ei ddau fab - Bastien a Gerd - a daeth rhyw gwmwl drosto am funud neu ddwy wrth iddo sôn amdani. Crychodd yr un ael oedd uwchben ei lygaid deuliw - un glas ac un brown - a dweud, "Chi'n methu sgwennu *estranged* heb gynnwys y gair *strange*, ac mae'n ex i'n fenyw ryfedd iawn ..." cyn ailgydio yn ei hiwmor a newid ffocws y sgwrs.

Parhâi'r sgwrs i lifo wrth i Peter wthio'r *pick-up* ymlaen drwy'r nos a synnodd Fflur ei bod hi'n siarad mor agored ag e, â dieithryn, hynny yw. Ond ar ôl mis o dawelwch yn ystod diflaniad Ffion a mudandod ei rhieni, roedd cymeriad hawddgar Peter Stumpp yn gwneud i Fflur deimlo fel petai, efallai, wedi ffeindio ffrind. Un ai hynny, neu fod yr unigrwydd diweddar wedi effeithio arni'n fwy nag roedd hi'n fodlon ei gyfaddef.

Wrth i'r glaw barhau i ddisgyn, syllai Fflur ar y wipers yn symud ar y ffenest o'i blaen, 'nôl a mlaen, 'nôl a mlaen, 'nôl a mlaen fel metronom.

"Byddwn ni 'na mewn rhyw awr fach ..." meddai Peter wrth iddynt basio arwydd yn datgan bod 53 o filltiroedd eto cyn iddynt gyrraedd pen eu taith.

Tawelodd y sgwrs yn sydyn, felly trodd Peter y chwaraeydd tapiau ymlaen er mwyn cyflwyno Fflur i'w hoff fath o gerddoriaeth: *Country & Western.*

Gwenodd Fflur wrth glywed nodau'r gitâr pedal dur: dylsai fod wedi dyfalu pan welodd y mwled a dillad y gyrrwr - sef jîns tyn a chrys siec coch a gwyn. Ond mewn gwirionedd, roedd Fflur ei hun yn hoff o Iwcs a Doyle, Iona ac Andy, a hyd yn oed John ac Alun, diolch i allbwn echrydus yr orsaf radio leol oedd i'w glywed yn ei chartref o fore gwyn tan nos. Felly roedd ychydig bach o Willy Nelson yn fwy na derbyniol.

Wrth basio arwydd arall yn dangos bod ugain milltir arall cyn cyrraedd eu cyrchfan, dechreuodd y sgwrs lifo unwaith eto. Teimlai Fflur yn ddiogel yng nghwmni Peter a byddai cyrraedd y dref rywfodd ddim mor erchyll gyda fe'n gwmni iddi.

Peidiodd y glaw ymhen rhyw ddeng milltir a gwasgarodd y cymylau gan adael i'r sêr ddisgleirio o dan ddwfe'r ffurfafen.

**1. Beth oedd yn synnu Peter ynglŷn a Fflur?**

**a.** Doedd hi ddim wedi teithio'n bell.

**b.** Ei bod hi'n dod o'r wlad.

**c.** Ei bod hi'n ugain oed.

**ch.** Ei bod hi wedi gadael cartre.

**2. Beth roedd Fflur yn ei hoffi?**

**a.** byw yn y dre

**b.** canu gwlad

**c.** caws cryf

**ch.** gweithio yn yr awyr agored

**3. Beth ddigwyddodd bymtheg mlynedd yn ôl?**

**a.** Dechreuodd Peter werthu peiriannau amaethyddol.

**b.** Dechreuodd Peter ysmygu.

**c.** Symudodd Peter i fyw yng Nghymru.

**ch.** Symudodd Peter o'r Almaen.

**4. Pa mor aml roedd Peter yn gweld ei blant erbyn hyn?**

**a.** bob mis

**b.** yn achlysurol

**c.** byth

**ch.** pan oedd e yn Yr Almaen.

**5. Rhowch un rheswm pam nad oedd Fflur wedi sgwrsio llawer yn   
 ystod y mis diwetha.**

**a.** Doedd ei rhieni hi ddim yn siarad.

**b.** Ffion oedd ei hunig ffrind.

**c.** Roedd hi ar ei phen ei hun.

**ch.** Roedd hi'n teimlo'n sâl.

**6. Pam roedd Fflur wedi clywed cymaint o ganeuon John ac Alun?**

**a.** Eu halbwm nhw oedd hoff albwm ei rhieni.

**b.** Gwelodd hi nhw mewn gig gyda Iwcs a Doyle, Iona ac Andy.

**c.** Roedd tâp ohonyn nhw'n canu ganddi.

**ch.** Roedden nhw ar y radio drwy'r amser.

**7. Pam roedd Fflur yn poeni llai am gyrraedd y dre?**

**a.** Byddai Peter gyda hi.

**b.** Dim ond ugain milltir o'r daith oedd ar ôl.

**c.** Roedd hi wedi cael cyfle i siarad.

**ch.** Roedd y tywydd yn well.

**3. Ysgrifennu**

**Llythyr Ffurfiol**

Mae perthynas i chi'n byw mewn cartref henoed lleol. Mae'r Cyngor wedi dweud eu bod nhw'n mynd i gau'r cartref a symud pawb i adeilad newydd pwrpasol dros ugain milltir i ffwrdd. Ysgrifennwch lythyr at eich cynghorydd lleol, gan sôn am:

* sut mae eich perthynas yn teimlo am y cartref lle mae'n byw ar hyn o bryd;
* anfanteision symud i'r adeilad newydd;
* sut rydych chi'n bwriadu mynd â'r mater ymhellach.

Dylech chi ysgrifennu rhwng 190 a 210 o eiriau. Does dim angen i chi ysgrifennu'r cyfeiriad ar frig y llythyr.

**Gair gan y tiwtor:**

>